Roodepoort-kaping: Seun se toestand verbeterEugene, Marilize en hul kinders Abigail, Damian en Martinique. Foto: Verskaf Alan Bright, Marilize se swaer en woordvoerder van die familie, het gesê Damian is wakker en reeds van die ventilator afgehaal. “Hy het selfs met sy pa [Eugene] gepraat. Hy het gesê hy het erge borspyn gehad, maar word elke dag sterker.” Damian is steeds in die hoësorgeenheid van die Clinton-hospitaal in Alberton. Maroela Media het vroeër berig Marilize het Vrydagmiddag kort voor 15:00 vir Damian en sy ouer suster, Abigail (9), by Laerskool Horison in Roodepoort gaan oplaai in haar blou Hyundai i20. Sy het toe gery om vir Martinique (1) by haar kleuterskool daar naby op te laai, toe hulle deur drie mans gekaap is. Die verdagte wat bestuur het, het sowat 5 km verder op ŉ skerp draai beheer oor die motor verloor en is oor ŉ randsteen voordat die motor teen ŉ bakkie, wat ŉ woonwa gesleep het, gebots het. Volgens Bright is Marilize ook steeds in die hoësorgeenheid van die Milpark-hospitaal. “Sy is soos elke ma bekommerd oor haar kinders, maar gelukkig is Eugene en die familie daar om haar gerus te stel.” Bright het die familie se waardering uitgespreek teenoor die personeel by die hospitale waar Marilize en Damian behandel word. Lees alle vorige berigte oor die Bright-gesin op Maroela Media.